РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/80-18

19. април 2018. године

Б е о г р а д

ЗАПИСНИК

45. СЕДНИЦЕ ОДБОРА ЗА ФИНАНСИЈЕ,

РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 19. АПРИЛА 2018. ГОДИНЕ

Седница је почела у 9,05 часова.

Седници је председавала Александра Томић, председник Одбора.

Седници су присуствовали чланови Одбора: Верољуб Арсић, Зоран Бојанић, Горан Ковачевић, Соња Влаховић, Оливера Пешић, Србислав Филиповић, Милорад Мијатовић, Момо Чолаковић и Милан Лапчевић.

Седници је присуствовао Ђорђе Миличевић (заменик члана Душана Бајатовића).

Седници нису присуствовали чланови Одбора: Милорад Мирчић, Саша Радуловић, Војислав Вујић, Золтан Пек и Горан Ћирић.

Седници су присусувовали: Дејан Поповић, председник Савета Агенције за енергетику Републике Србије, и Дејана Стефановић-Костић, проф. др Аца Марковић и Горан Петковић, чланови Савета Агенције за енергетику Републике Србије.

На предлог председника, Одбор је једногласно утврдио следећи

Д н е в н и р е д:

1. Разматрање Финансијског плана Агенције за енергетику Републике Србије за 2018. годину (03 број 400-3200/17 од 31. октобра 2017. године).

 Пре преласка на рад по утврђеном дневном реду Одбор је једногласно усвојио записнике са 42, 43. и 44. седнице Одбора.

**Прва тачка дневног реда**: **Разматрање Финансијског плана Агенције за енергетику Републике Србије за 2018. годину**

Дејан Поповић, председник Савета Агенције, и Дејана Стефановић-Костић, члан Савета, укратко су представили Финансијски план Агенције за енергетику за 2018.годину. Указали су да Финансијски план одступа од претходног само у укупном износу за зараде запослених, због повећања зарада од 5 % ( у складу са Буџетом Републике Србије за 2018. годину). За ову годину је предвиђено да Агенција повећа број запослених за четири извршиоца, па ће имати укупно 51 запосленог. Ове године доспева за плаћање и прва рата за пројекат ИПАРД 2013, у износу од 150 хиљада ЕУР-а, који реализује Агенција, те се и за тај износ види одступање. Почетком године изабрани су нови чланови Савета Агенције за енергетику који су наставили активности на пословима и пројектима које је Агенција за енергетику започела.

У дискусији су учествовали Милорад Мијатовић, Момо Чолаковић, Горан Ковачевић и Александра Томић.

Милорад Мијатовић и Момо Чолаковић су поставили питање у вези са закупом пословног простора. Дејан Поповић, председник Савета Агенције, истакао је да је цена од 11 ЕУР-а по квадратном метру, коју Агенција плаћа за закуп пословног простора, и по мишљењу Савета Агенције висока, због чега је Савет Агенције још почетком марта месеца упутио допис Републичкој дирекцији за имовину Републику Србије, са захтевом да се Агенцији обезбеди адекватнији пословни простор, те да се очекује да ће се у наредним месецима ово питање решити.

Председник Одбора Александра Томић упознала је чланове Одбора да Енергетска заједница доставља Одбору за привреду Извештај о раду један пут годишње. У Извештају се Агенција за енергетику препознаје као један од најважнијих стожера који доприноси унапређуењу и усмеравању развоја тржишта енергије у Републици Србији. О свом раду Агенција редовно извештава Одбор Народне скупштине за привреду, регионални развој,трговину, туризам и енергетику, који прати њен рад.

Након завршене дискусије, Одбор је једногласно утврдио Предлог одлуке о давању сагласности на Финансијски план Агенције за енергетику Републике Србије за 2018. годину. За представника Одбора на седници Народне скупштине одређена је др Александра Томић, председник Одбора.

 Седница Одбора је завршена у 9,25 часова.

 Седница је тонски снимана.

 СЕКРЕТАР ПРЕДСЕДНИК

 Љиљана Милетић Живковић др Александра Томић